Коми Республикаса Юралысь Вячеслав Гайзер тшöктiс нуöдны мераяс, медым öлöдны йöзöс вöрö ветлöмысь пöжарысь видзчысьöм могысь.

Кос да жар пуксьöм вöсна Коми Республикаса вöръясын сезон заводитчöмсянь лоис нин 41 пöжар. Медся гырысь öзйылöмъяс вöлiны Удора, Княжпогост, Кöрткерöс да Чилимдiн районъясын. Став пöжарыс ыпмунö оланiнъяскöд, кöрт туйкöд, вöр туйяскöд орччöн. Специалистъяс серти, вöр öзйöмын тшöкыдджыка мыжаяснас лоöны вöралысьяс.

Вячеслав Гайзер пасйис, мый колö примитны торъя мераяс. «Вöзъя Тiянлы юöрсö паськöдны йöзлы уличаяс вылын, кыскыны тайö уджас сотовöй связьса операторъясöс, медым найö мöдöдаласны абонентъяслы SMS-яс. Колö эскöдны йöзöс, медым найö гöгöрвоисны, мый серпасыс сьöкыд. Бурджык öнi вöрö не ветлыны, вöралысьяслы помавны сезонсö водзджык. Роспожнадзорса специалистъяслы да лöсялана органъяслы торйöн ёна да öдйöджык туявны лоöм пöжаръяссö», - пасйис В.Гайзер.

Сiдзжö Коми Республикаса Юралысь тöдчöдiс, мый колö öтувтчыны став службалы да олысьяслы, медым видзчысьны вöрса пöжаръясысь, ас кадö казявны да кусöдны би: «Гöгöрвоана, мый пöжаръяс лоасны. Но миянлы колö лоны дасьöн».

Муниципальнöй юкöнъясса юралысьяслы тшöктöма коланлун дырйи лоны дасьöн аддзыны уджалан вын да техника, медым кусöдны вöрса пöжар. Шойччан лунъясö республика мутасын сутки чöж кутасны уджавны дежуритысь бригадаяс.